**Informatīvais ziņojums**

 **„Par Latvijas Republikas kvotas palielināšanu Starptautiskajā Valūtas fondā”**

Latvija ir Starptautiskā Valūta fonda (turpmāk - SVF) dalībvalsts kopš 1992. gada 19. maija. Sadarbības sākuma juridisko pamatu nosaka 1992. gada 15. aprīļa likums "Par Latvijas Republikas iestāšanos Starptautiskajā Valūtas fondā", kurā ir noteikta Latvijas kā dalībvalsts saistību izpilde, kā arī iestāšanās nosacījumi.

Iestājoties SVF, katrai dalībvalstij tiek piešķirta kvota, kas izteikta Speciālajās aizņēmuma tiesībās (turpmāk - SDR). Saskaņā ar SVF Vienošanās līguma 3. panta 1. sadaļu, katras SVF dalībvalsts parakstītās daļas atbilst tās kvotai, kas ir pilnībā jāiemaksā SVF caur tā depozitāriju attiecīgajā dalībvalstī. Latvijas kvota iestājoties SVF sastādīja 91,5 milj. SDR. Kopš iestāšanās SVF Latvijas kvota tikusi palielināta divas reizes - 1999.gadā līdz 126.8 milj. SDR (Ministru kabineta 1998.gada 7.oktobra rīkojums Nr. 487 „Par Latvijas Republikas kvotas palielināšanu Starptautiskajā valūtas fondā”) un 2008.gadā - līdz 142,1 milj. SDR (Ministru kabineta 2009.gada 23.janvāra rīkojums Nr. 42 „Par Latvijas Republikas kvotas palielināšanu Starptautiskajā valūtas fondā”).

Dalībvalstu kvota nosaka dalībvalsts balsstiesības Starptautiskajā Valūtas fondā, kā arī no SVF saņemamā finansējuma apjomus.

2008.gadā SVF piešķīra Latvijai aizdevumu Resursu rezerves vienošanās (*Stand-by Arrangements – SBA*) ietvaros 1,521.63 miljonus SDR jeb 1200% no tā brīža kvotas apjoma. Pēc pēdējā kvotas palielinājuma faktiskās apmaksas, kas notika saskaņā ar Ministru kabineta 2009.gada 23.janvāra rīkojumu Nr. 42, pašlaik Latvijai pieejamais aizdevums atbilst 1070,82% no Latvijas kvotas. Būtisks apsvērums Latvijas nostājai attiecībā uz kārtējo SVF kvotas pārskatu ir SVF Resursu rezerves vienošanās *(Stand - by Arrangement)* noteikumi, kas paredz, ka par neatmaksāto kredīta daļu, kas pārsniedz 200% no kvotas, papildus standarta SDR procentu likmei jāmaksā no 100 līdz 200 bāzes punktiem, atkarībā no pieaugošā pārsnieguma apjoma.

2010.gada 15.decembrī SVF Pilnvarnieku valde apstiprināja Rezolūciju Nr. 66-2 par „14. vispārējo kvotu pārskatu un izpilddirektoru valdes reformu” (turpmāk – Rezolūcija), kas paredz SVF dalībvalstu kvotu palielināšanu. Latvija balsojumā par Rezolūciju balsoja apstiprinoši, ņemot vērā iepriekš minēto apsvērumu par papildus procentu maksājumiem, ja dalībvalsts aizņēmums no SVF pārsniedz 200% no tās kvotas. Rezolūcija paredz, ka Latvijas kvota tiek palielināta līdz 332,3 milj. SDR (par 190,2 milj. SDR jeb aptuveni 152.73 milj. LVL, kas aprēķināti pēc kursa uz 19.10.2011), tādējādi tā veidos 0,07% no kopējā kvotu īpatsvara.

Saskaņā ar Rezolūciju Latvijai līdz 2011.gada 31. decembrim ir jāsniedz formāla rakstiska piekrišana savas kvotas palielināšanai.

 Kvotas palielinājuma apmaksāšanai tiek piedāvāts realizēt shēmu, kas tika īstenota, apstiprinot iepriekšējo kvotas palielinājumu ar Ministru kabineta 2009. gada 23.janvāra rīkojumu Nr.42 „Par Latvijas Republikas kvotas palielināšanu Starptautiskajā Valūtas fondā”: (i) iemaksāt SVF 47.55 milj. SDR vai citā valūtā, kas atbilst ārvalstu valūtā maksājamajai daļai jeb 25% no kopējā kvotas palielinājuma apjoma, (ii) izrakstīt parādzīmi par nacionālajā valūtā maksājamo daļu 142.65 milj. SDR jeb 75% no kopējā kvotas palielinājuma apjoma, (iii) izmantot tiesības atpirkt ārvalstu valūtā iemaksāto kvotas palielinājuma daļu - 25%, izrakstot parādzīmi atbilstoši SVF Vienošanās līguma 5.panta 3.sadaļai (*reserve tranche purchase* darījums). Līdz ar to piedāvātā kvotas palielināšanas shēma paredz parādzīmju izrakstīšanu par kopējo kvotas palielinājuma summu - 190.2 milj. SDR.

Kvotu palielinājums stājas spēkā, ja tiek izpildīti šādi nosacījumi: (i) dalībvalstis ar vismaz 70% no kopējām kvotām, kas bija spēkā 2010.gada 5.novembrī, ir formāli paudušas savu piekrišanu kvotas palielinājumam; un (ii) spēkā ir stājušies SVF Vienošanās līguma grozījumi par izpilddirektoru valdes reformu. Savukārt dalībvalstīm kvotas palielinājums ir jāapmaksā 30 dienu laikā pēc vēlākā notikuma no: (i) formālās piekrišanas izteikšanas kvotas palielinājumam vai (ii) iepriekš minēto kvotas palielinājuma nosacījumu izpildes. Nepieciešamības gadījumā, SVF Izpilddirektoru valde šo termiņu var pagarināt, līdz ar to precīzi noteikt kvotas palielinājuma spēkā stāšanās brīdi ir grūti noteikt

Patlaban Latvijai par tai piederošajām daļām SVF ir izrakstījusi parādzīmi 108 635 009 latu vērtībā. Latos izteiktās parādzīmes dzēšana tuvākajā nākotnē netiek prognozēta, jo SVF noteikumi paredz, ka valstu ar maksājuma bilances problēmām valūtas netiek izmantotas SVF aktivitāšu finansēšanai.

Pēc kvotas palielinājuma apmaksas Latvijai būs jāpalielina Latvijas Bankā atvērtā SVF konta Nr.1 bilance līdz SVF noteiktajam minimumam – ¼ daļai no 1% kvotas. Pēc pašreizējiem aprēķiniem konta Nr.1 papildināšanai būtu nepieciešami 400 500 lati. Tā kā konta Nr.1 bilances papildināšana notiek, veicot Vērtspapīru kontā turētās parādzīmes atmaksu par attiecīgo apjomu, šim nolūkam likumprojektā „Par valsts budžetu 2012.gadam” Finanšu ministrijas budžetā 2012.gadam jāparedz finansējums 400 500 latu apmērā. Tā kā kvotas palielinājums ir raksturojams kā finanšu ieguldījums Starptautiskā Valūtas fonda kapitālā, tad minētais finansējums 400 500 latu apmērā netiek klasificēts kā izdevumi, un pēc EKS’95 šis finanšu darījums neietekmētu valsts budžeta deficīta rādītājus.

Ņemot vērā (i) SVF Pilnvarnieku valdes apstiprināto kvotu palielinājumu, kuru apstiprināja arī Latvijas Republikas pilnvarotais SVF Latvijas Bankas prezidents I. Rimšēvičs, un (ii) Latvijas Republikas uzņemtās saistības likuma „Par Latvijas Republikas iestāšanos Starptautiskajā Valūtas fondā” ietvaros, ierosinām akceptēt augstākminēto kvotas palielinājuma apmaksas shēmu, kā arī pilnvarot Latvijas Republikas pilnvaroto SVF Latvijas Republikas vārdā informēt SVF par Latvijas piekrišanu piedāvātajam kvotas palielinājumam pēc likuma „Par valsts budžetu 2012.gadam” pieņemšanas.

Vienlaikus informējam, ka situācijā, ja Latvijas kvota tiek palielināta, samazināsies procentu likme par aizņēmumiem no SVF, jo saskaņā ar SVF noteikumiem procentu likme par aizņemtajiem resursiem no SVF ir atkarīga no aizdevuma lieluma pret dalībvalsts kvotas apjoma. Pieņemot, ka SVF kvotas palielinājums stājas spēkā 2012.gada 1.jūnijā, ietaupījums no procentu maksājumiem par pašreizējo aizņēmumu no SVF kopā varētu būt 6.1 miljons latu, savukārt 2012.gadā vien - ap 3 miljoniem latu.

Finanšu ministrija, ņemot vērā iepriekšminēto informāciju, ir sagatavojusi Ministru kabineta protokollēmuma projektu „Par Latvijas Republikas kvotas palielināšanu Starptautiskajā valūtas fondā” (turpmāk – Protokollēmuma projekts).

 Protokllēmuma projektā minēto darījumu nodrošināšanai likumprojektā „Par valsts budžetu 2012. gadam” tiks paredzēts pilnvarojums finanšu ministram izrakstīt parādzīmi par kvotas palielinājuma apjomu, kas atbilst 190.2 milj. SDR jeb 154.63 milj LVL atbilstoši kursam uz 19.10.2011. Ar kvotas palielinājuma apmaksu saistītās shēmas realizēšanai 2012.gada valsts budžetā izdevumi nav nepieciešami, jo tā paredz, ka valdības bilancē tiek palielināts saistību apjoms pret SVF izrakstīto parādzīmju formā. Savukārt SVF konta Nr.1 bilances atjaunošana rada nepieciešamību veikt ieguldījumu 400 500 latu apmērā, kuram ir jāparedz valsts budžeta līdzekļi. Tā kā šis darījums netiktu uztverts kā izdevumi, pēc EKS’95 tas neietekmētu valsts budžeta deficītu.

Salīdzinot izdevumus, kas potenciāli būtu jāveic, lai papildinātu SVF konta bilanci pēc kvotas palielinājuma, un izdevumu ietaupījumu, kas rastos parāda apkalpošanas izmaksās pēc kvotas palielinājuma, kvotas palielinājumam būtu pozitīva ietekme uz 2012.gada valsts finansiālo bilanci.

ministrs A.Vilks

27.10.2011 17:30

1015

L. Greitāne

67083909, Liga.Greitane@fm.gov.lv